Liptovská Ondrašová

Liptovská Ondrašová (maď. Andrásfalu) je mestská časť Liptovského Mikuláša,  severozápadne od centra mesta. K 30. júlu 2009 tu žilo 1 695 obyvateľov.

Polohopis 
Ondrašová (ako ju skrátene nazývajú miestni) leží v centrálnej časti Liptovskej kotliny, pri vtoku Jalovčanky do vodnej nádrže Liptovská Mara, pod vrchom Diel (). Na území obce vteká do Jalovčanky pravostranná Ondrašovianka a ľavostranný Mútnik. Katastrálne územie pôvodnej obce susedí na juhovýchode s Liptovským Mikulášom, na severe s obcou Bobrovec a na západe s katastrálnym územím bývalej obce Ráztoky. Liptovská Ondrašová sa nachádza na križovatke cesty II. triedy č. 584 smerujúcej z mesta popri Liptovskej Mare na Oravu a cesty III. triedy do obce Bobrovec. Južným okrajom obce prechádza železničná trať Žilina – Košice, železničná stanica v Liptovskom Mikuláši je vzdialená .

Ulice

Dejiny 
Pôvodne samostatná obec bola pomenovaná podľa Ondreja, ktorý tu spolu s bratom Jánom postavili v roku 1419 kostol. Bola zemianskou osadou, v 16. storočí tu stálo sedem zemianskych kúrií a dvadsať želiarskych domov. Obyvatelia boli prevažne nádenníkmi, voziarmi, od konca 19. storočia aj robotníkmi a železničiarmi. V chotári obce boli objavené bronzové predmety lužickej kultúry a pohrebisko. K mestu bola pričlenená v roku 1960.

Kultúra a zaujímavosti

Pamiatky 
 Evanjelický kostol, jednoduchá jednoloďová stavba s pravouhlým ukončením presbytéria a predstavanou vežou z roku 1878. Pôvodne išlo o zvonicu, v roku 1909 nadstavanú a v roku 1933 rozšírenú o objekt kostola. Kostol má polkruhovo ukončené okná a vežu ukončenú korunnou rímsou s terčíkom a ihlancovou helmicou. 

 Kúria Adeodata Pongráca (Ondrašovská 35), jednopodlažná pôvodne renesančná stavba na pôdoryse obdĺžnika s valbovou strechou zo 17. storočia. Barokovo upravovaná bola v 18. storočí. Prefasádovaná neoklasicisticky bola v druhej polovici 19. storočia. Stavbe dominuje rizalit členený pilastrami s trojuholníkovým štítom s tympanónom. Okná majú profilované šambrány s klenákmi. 

 Kúria Dionýza Pongráca, jednopodlažná pôvodne renesančná stavba na pôdoryse obdĺžnika s valbovou strechou zo 17. storočia. V 20. storočí bola prefasádovaná, čím stratila časť svojich pamiatkových hodnôt. Kúria má v súčasnosti hladké fasády bez výtvarných prvkov.

 Pongrácovská kúria (Pod Čerencom 110), jednopodlažná pôvodne renesančná stavba na pôdoryse obdĺžnika s valbovou strechou z roku 1686. Upravovaná bola v 18. a 19. storočí. Kúria má v súčasnosti hladké fasády bez výtvarných prvkov.

 Pongrácovská kúria (Pod Čerencom 4), jednopodlažná pôvodne renesančná stavba na pôdoryse obdĺžnika s manzardovou strechou z roku 1685. Upravovaná bola v 20. storočí. Súčasťou kúrie je predstavaná veža švorcového pôdorysu so zvonovitou šindľovou strechou.

Zaujímavosti 
Na bývalých ondrašovských lúkach stojí pamätník prvého slovenského národného zhromaždenia (tzv. Žiadosti slovenského národa, 10. mája 1848) z roku 1928. Na budove materskej školy je pamätná tabuľa pripomínajúca padlých v 2. svetovej vojne. V strede obce, medzi potokom a kultúrnym domom, stojí 100-ročná, 18 metrov vysoká lipa veľkolistá s obvodom kmeňa  a priemerom koruny , ktorá bola v roku 1975 vyhlásená za chránený strom (Lipa v Ondrašovej).

Občianska vybavenosť 
Obyvateľov mestskej časti slúži pošta (PSČ 031 05), nákupné stredisko, kultúrny dom, materská škola, ihrisko. Ubytovanie je možné v hoteloch Pyramída a Fénix, stravovanie v reštaurácii Via Mara, nachádza sa tu tiež vináreň U muzikantov. 1,5 km severozápadne sa rozprestiera Aquapark Tatralandia s westernovým mestečkom Šiklův mlyn. Do mestskej časti premávajú linky č. 1 a 6 miestnej MHD, k dispozícii sú tri zastávky (Jednota/most, kostol, otočka), na ktorých zastavujú aj prímestské autobusy smerujúce do okolitých obcí. Na východnom okraji obce sa nachádza tehelňa s dobývacím priestorom stavebných hmôt.

Referencie

Externé odkazy 
 Oficiálna stránka mesta Liptovský Mikuláš

Mestské časti Liptovského Mikuláša